Il-Federazzjoni Kaċċaturi Nassaba Konservazzjonisti allegaw li BirdLife Malta flimkien mal-Kumitat Kontra l-Qtil tal-Għasafar, qed jużaw metodi "illegali u korrotti" bil-għan li jipprojbixxu l-insib tal-għasafar tal-għana mill-gżejjer Maltin. Fi stqarrija l-FKNK allegat li dawn kienu qed jużaw xi mezz elettroniku biex jisimgħu konverżazzjonijiet privati, li jsiru fuq mowbajls personali, min-nies li jkunu viċin dan l-apparat. Huma qalu li x'aktarx kienu qed jużaw stazzjon biex jinterċettaw telefonati li jkunu qed isiru min-nassaba tal-post. L-FKNK qalet li membri tagħha rrapurtaw li attivista ta' BirdLife, flimkien ma' tliet irġiel, kienu osservati "jassu, jnemmsu u jispjunaw lin-nassaba permezz ta' trombi, kameras u apparat simili, waqt li l-istess nassaba kienu għall-affari tagħhom qedin jonsbu b'mod legali." Oħrajn allegaw li kellhom l-imnasab legali tagħhom ivvandalizzati fl-inħawi ta' Torri Ciantar fil-Park tal-Majjistral. L-FKNK qed tallega li kienu attivisti ta' BirdLife wara li lbieraħ nassab sar erba' persuni fil-mansab tiegħu. L-istess nassab jidher li segwa lil dawn il-persuni li ħarbu minn fuq il-post u min fuq il-mowbajl tiegħu semagħhom jgħidu: "Inqbadna, inqbadna, u qed jiġru warajna b'van aħmar." L-FKNK qalet li dan sema' din il-konverżazzjoni minn antenna li ġiet installata fuq it-torri. Qalet ukoll li wara dan il-każ, xi ħadd mar neħħa din l-antenna. Il-Federazzjoni qed titlob biex l-awtoritajiet jinvestigaw dawn l-allegazzjonijiet u jieħdu l-passi neċessarji. Birdlife u CABS jiċħdu l-allegazzjonijiet B'reazzjoni, Birdlife Malta ċaħdet dawn l-allegazzjonijiet. Hija qalet li se tibqa' ffukata fuq il-ħidma ta' konservazzjoni tal-bijodiversità, inkluż is-sorveljanza ta' attivitajiet marbutin mal-kaċċa u l-insib. Birdlife Malta qalet li mhux se tevita li tidħol f'konfrontazzjoni u hi determinata li tibqa' taħdem biex jinstab mod kif l-imsieħba kollha jikkolaboraw flimkien biex jiġu eradikati l-kaċċa u l-insib illegali. Min-naħa tagħha CABS ukoll ċaħdet kull allegazzjoni. Qalet li l-uniku ħaġa li tista' tikkonferma huwa l-fatt ,li mill-ftuħ tal-istaġun, osservat u rrapurtat numru kbir ta' insib illegali li wassal għal żarmar ta' 18 il-mansab u ġew ikkonfiskati 25 għasfur tal-għana. .td_uid_3_5ee4e7ed8fd9c_rand.td-a-rec-img{text-align:left}.td_uid_3_5ee4e7ed8fd9c_rand.td-a-rec-img img{margin:0 auto 0 0}